

**החיידק שהורג עצי זית באיטליה התגלה גם בישראל. האם יש מקום לדאגה?**

כיצד הוא הגיע לכאן, למה הוא תקף דווקא עצי שקד - ומה הסיכון להתפרצות מגפה



**עצי זית שנפגעו מהחיידק בפוליה** צילום: יאנוש קיאלה

**יאנוש קיאלה**

פוליה

פורסם ב-10.07.19

לאחר שחיסל [מטעים שלמים של עצי זית בדרום איטליה](https://www.haaretz.co.il/magazine/.premium-MAGAZINE-1.7330837), התגלה בספרד, צרפת, פורטוגל וגרמניה וגרם לבהלה במדינות הים התיכון, החיידק שתוקף גידולים חקלאיים רבים מצא את דרכו גם לישראל. בחודש שעבר הודיע משרד החקלאות לרשויות להגנת הצומח באיחוד האירופי כי החיידק קסיללה פַסטידיוסה (Xylella fastidiosa) אותר בכמה מטעי שקדים בעמק החולה. מהודעת המשרד עולה כי בסקר שנערך באזור בשנים 2017–2018 התגלו — ונעקרו — מספר עצי שקד עם תסמינים של המחלה.

מקורו של החיידק במרכז אמריקה, ותתי־מינים שונים שלו יכולים להשפיע על מגוון רחב של גידולים חקלאיים, בהם עצי שקד, הדרים וגפנים. ב–2013 הוא התגלה בעצי הזית של מחוז פוליה (Puglia) באיטליה, ומאז מאות אלפים מהם חלו וגוועו בהתפרצות הרסנית המאיימת כעת על כלכלת האזור כולו. מאחר שאין תרופה מוכרת למחלות הנגרמות על ידי החיידק, גילויו בפוליה גרם לבהלה רבה שבעקבותיה יצאו המדינות השכנות בתוכניות ניטור לשם איתורו ומניעת התפשטותו.

הגעתו של מחולל המחלות הזה למזרח התיכון היא בהחלט התפתחות מדאיגה, אבל עצי הזית של ישראל לא דווקא נמצאים בסכנה מיידית. "הקסיללה פַסטידיוסה כולל כמה תתי־מינים", מסביר ד"ר אופיר בהר ממינהל המחקר החקלאי במרכז וולקני, "ויש חלוקה נוספת של תתי־המינים לזנים שונים הנבדלים זה מזה מבחינה גנטית. כל ההבדלים האלה קובעים בסופו של דבר אילו צמחים יכול כל זן להדביק ואת מידת הארסיות שלו". לדברי בהר, הזן שנמצא בישראל שונה מזה שמחריב את עצי הזית בפוליה. "הזן הזה נמצא בעצי שקד בלבד, אבל ידוע שהוא מדביק גם גפנים וצמחים אחרים", הוא מוסיף.

כדי לעבור ממטע אחד למשנהו, ולבסוף להתפשט לסוגי גידולים אחרים, החיידק זקוק לווקטור — חרק שמסוגל לשאת אותו מצמח נגוע ולהעביר אותו למארחים אחרים. בפוליה מילא את התפקיד הזה מין נפוץ של ציקדה המכונה ציקדת הרוק, שניזון מהמוהל של עצי הזית ושל צמחים רבים אחרים. לדברי ד"ר בהר, "עד כה לא ידוע אם יש וקטור כזה בישראל, והוא לא נמצא בסקר שנערך". פרופ' עבדאללה (עבד) גרה, מנהל השירותים להגנת הצומח במשרד החקלאות, אישר את הדברים. לדבריו, "כל הציקדות מהמטעים הנגועים נאספו ברשתות ובמלכודות דבק. עד כה לא נמצאו חרקים נגועים במחלה".

אבל אם אין חרק שנושא את החיידק, איך חלו עצי השקד האלה? על פי משרד החקלאות, "מקור ההפצה עדיין אינו ידוע". איתור החיידק בישראל עשוי להצביע על כך שצמחים נגועים עדיין מועברים ממקום למקום באזור הים התיכון. "חדירות חדשות של המחלה ימשיכו להתרחש", הוסיף ד"ר בהר, "בין אם באמצעות פעילות אנוש, על ידי יבוא לא חוקי או חוקי של צמחים שעשויים לשאת את הפתוגן, או באמצעות תפוצת חרקים נשאים ממדינות שכנות". עד כה, אף לא אחת מהמדינות השכנות הכריזה על נוכחות החיידק בשטחה, אך הדבר עשוי להשתנות בעתיד.

לעת עתה הושמדו עצי השקד הנגועים והגדרתו הרשמית של החיידק בישראל היא "נוכח — באזור אחד בלבד". פרופ' גרה אמר למוסף הארץ כי משתלות ועצי שקד אחרים באזור, וכן מטעים בשאר חלקי הארץ, "נבדקו ונמצאו נקיים מהמחלה". כך גם לגבי גפנים, עצי זית ומארחים פוטנציאליים אחרים. לדבריו, גם נערכו מפגשי מודעות עם מועצת מגדלי השקד והמשתלות.

המצב אמנם נראה בשליטה, אבל אין להתייחס לאיום בקלות ראש, במיוחד לאור המצב בספרד, שם מתכננת הממשלה להשמיד 100 אלף עצי שקד בניסיון לבלום את התפרצות החיידק. בספרד ובאיטליה נתקלו תוכניות הבלימה של הרשויות בהתנגדות מרה של חקלאים ופעילים מקומיים, מה שמצביע על החשיבות הרבה שיש לעבודה משותפת בהתמודדות עם המשבר. ההתפשטות הבלתי נמנעת של החיידק באזור הים התיכון, כמו גם הגעתו לישראל, מרמזות על כך שלא ניתן יהיה לבלום את המשבר הזה בגבול.

ממשרד החקלאות נמסר בתגובה כי "בסקר שנערך על ידי גורמי המקצוע במשרד בשנים 2018-2017 אותר החיידק במספר עצי שקד ובמספר אתרים, שהראו תסמיני מחלה. הצמחים הנגועים נעקרו ונשרפו והאתרים ממשיכים להיות מנוטרים. גורמי המקצוע בשירותים להגנת הצומח וביקורת במשרד החקלאות עוקבים מאז על הנושא ונוקטים כל האמצעים להכלת הנגע ומניעת התפשטותו לאזורים נוספים. אכן, המאמצים נשאו פרי ובבדיקות מדגמיות שנעשו עד כה על ידי המשרד באתרים אחרים בצמחי גפן, זית ונשירים אחרים, לא אותר החיידק, ולא נמצא חרק שנושא ומעביר את הנגע.

לאחר גילוי גורם המחלה בעלי עניין עודכנו בקיומה, ואף יצאה הודעה רשמית על גילוי המחלה לרשויות להגנת הצומח באיחוד האירופי. משרד החקלאות ממשיך בפעולות הסברה להעלאת המודעות לנגע וערך מספר כנסים בנושא. בנוסף, הודעה בנוגע לחיידק נשלחה אל המשתלות. משרד החקלאות פועל להגברת המודעות לתסמיניה והשלכותיה בקרב חקלאים ומשתלות, מתוך אמונה שזיהוי מוקדם של המחלה הוא מרכיב קריטי ביכולת להתמודד עמה".

\_\_\_\_\_\_\_\_\_\_\_\_\_\_\_\_\_\_

תרגום: מרב שמבן